Betalingsbewys vir Nkandla-geld aangevraPres. Jacob Zuma Die presidensie het Maandag in ŉ verklaring gesê Zuma het die bedrag van R7 814 155 aan die Suid-Afrikaanse Reserwebank betaal met betrekking tot sy privaat woning by Nkandla, soos die konstitusionele hof beveel het. Volgens die presidensie het Zuma die geld deur ŉ huislening op standaardvoorwaardes van VBS Mutual Bank bekom. Die konstitusionele hof het op 31 Maart vanjaar bevind Zuma het versuim om die Grondwet te handhaaf of sy presidensiële plig na te kom, toe hy Thuli Madonsela, die openbare beskermer (OB), se bevindinge en regstellende stappe in haar Nkandla-verslag geïgnoreer en van die hand gewys het. Zuma is aangesê om ŉ “redelike persentasie” van die geld wat aan nie-sekuriteitsopgraderings bestee is, soos deur die Nasionale Tesourie bepaal, terug te betaal. Stefan Pieterse, AfriSake se woordvoerder, het in ŉ verklaring gesê die hofbevel van 31 Maart bepaal nie dat die geld aan die Reserwebank betaal moes word nie, en die presidensie of Tesourie het dit ook nie duidelik gemaak wanneer die geld betaal is nie. Geen betalingsbewys is verskaf nie. “Suid-Afrika het nodig om vrede te maak met die Nkandla-sage en om dít te doen, kort miljoene Suid-Afrikaners meer as die woord van die presidensie; ons kort ’n betalingsbewys van die president self,” het Pieterse gesê. “AfriSake het die betalingsbewys met ’n regsproses ingevolge die Wet op die Bevordering van Toegang tot Inligting (Paia) aangevra. Die presidensie het nou 30 dae kans om daarop te reageer.”